Document ID: 32007R0706

KOMMISSIONENS FORORDNING (EF) Nr. 706/2007
af 21. juni 2007
om fastsættelse, i henhold til Europa-Parlamentets og Rådets direktiv 2006/40/EF, af administrative bestemmelser om EF-typegodkendelse af køretøjer og af en harmoniseret detektionsmåling af udsivning fra visse luftkonditioneringsanlæg
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2006/40/EF af 17. maj 2006 om emissioner fra luftkonditioneringsanlæg i motorkøretøjer og om ændring af Rådets direktiv 70/156/EØF (1), særlig artikel 7, stk. 1, og
ud fra følgende betragtninger:
(1)
Direktiv 2006/40/EF er et af særdirektiverne i henhold til EF-typegodkendelsesproceduren i direktiv 70/156/EØF (2).
(2)
I henhold til direktiv 2006/40/EF skal køretøjer med luftkonditioneringsanlæg, der er konstrueret til at indeholde fluorholdige drivhusgasser med et globalt opvarmningspotentiale (GWP-værdi) på mere end 150, typegodkendes for så vidt angår emissioner fra disse luftkonditioneringsanlæg. Direktivet fastsætter ligeledes grænseværdier for udsivningstallene fra sådanne anlæg. Det er derfor nødvendigt at fastlægge en harmoniseret detektionsmåling af disse gassers udsivningstal og at vedtage de fornødne bestemmelser til gennemførelse af direktiv 2006/40/EF.
(3)
I henhold til direktiv 2006/40/EF er det med virkning fra en bestemt dato forbudt at bringe nye køretøjer med luftkonditioneringsanlæg, der er konstrueret til at indeholde fluorholdige drivhusgasser med en GWP-værdi på mere end 150, på markedet. I skrivende stund er den eneste identificerede fluorholdige gas med en GWP-værdi på mere end 150, som anvendes som kølemiddel i mobile luftkonditioneringsanlæg, HFC-134a. Der bør derfor fastsættes en udsivningsdetektionsmåling for denne type gas.
(4)
De i denne forordning fastsatte foranstaltninger er i overensstemmelse med udtalelsen fra Udvalget for Tilpasning til den Tekniske Udvikling -
UDSTEDT FØLGENDE FORORDNING:
Artikel 1
Formål
I denne forordning fastsættes visse foranstaltninger til gennemførelse af artikel 4 og 5 i direktiv 2006/40/EF.
Artikel 2
Definitioner
I denne forordning forstås ved:
1)
»køretøjstype med hensyn til emissioner fra luftkonditioneringsanlæg«: en gruppe af køretøjer, som ikke adskiller sig fra hinanden med hensyn til det anvendte kølemiddel eller andre af luftkonditioneringsanlæggets væsentlige karakteristika, eller med hensyn til fordampningssystemet, dvs. om der er en eller to fordampere
2)
»type luftkonditioneringsanlæg«: en gruppe af luftkonditioneringsanlæg, som ikke adskiller sig fra hinanden med hensyn til fabrikantens handelsnavn eller -mærke eller de pågældende udsivningskomponenter
3)
»udsivningskomponent«: en af følgende dele i et luftkonditioneringsanlæg eller en enhed sammensat af disse:
a)
slange med klemmeanordning
b)
de enkelte tilslutningsdele (han/hun)
c)
ventiler, kontakter og sensorer
d)
termiske ekspansionsventiler med tilslutninger
e)
fordamper med eksterne tilslutninger
f)
kompressor med tilslutninger
g)
kondensator med integreret driftsklar tørreenhed
h)
modtager/tørreenhed med tilslutninger
i)
akkumulator med tilslutninger
4)
»type udsivningskomponent«: gruppe af udsivningskomponenter, som ikke adskiller sig fra hinanden med hensyn til fabrikantens handelsnavn eller -mærke eller med hensyn til udsivningskomponentens hovedfunktion.
Udsivningskomponenter, der er fremstillet af forskellige materialer eller kombinationer af forskellige udsivningskomponenter, skal anses for at tilhøre samme type udsivningskomponent som defineret i første afsnit, nr. 4), og for så vidt de ikke øger udsivningstallet.
Artikel 3
EF-komponenttypegodkendelse
Medlemsstaterne må ikke af grunde, der vedrører emissioner fra luftkonditioneringsanlæg, nægte at udstede EF-komponenttypegodkendelse af en type udsivningskomponent eller en type luftkonditioneringsanlæg, såfremt de overholder bestemmelserne i denne forordning.
Artikel 4
Administrative bestemmelser om EF-komponenttypegodkendelse
1. Fabrikanten eller dennes repræsentant skal til den typegodkendende myndighed indsende ansøgningen om EF-komponenttypegodkendelse af en type udsivningskomponent eller et luftkonditioneringsanlæg.
Ansøgningen udformes i overensstemmelse med den model af oplysningsskemaet, som er angivet i del 1 i bilag I.
2. Fabrikanten eller dennes repræsentant skal til den tekniske tjeneste, som forestår typegodkendelsesprøvningen, indsende en udsivningskomponent eller et luftkonditioneringsanlæg til godkendelse.
Der skal til dette formål anvendes et eksemplar med det højeste udsivningstal (herefter benævt »worst case-eksemplar«).
3. Hvis de relevante krav er opfyldt, udstedes EF-komponenttypegodkendelse samt et godkendelsesnummer for komponenttypen i overensstemmelse med nummereringssystemet i bilag VII til direktiv 70/156/EØF.
En medlemsstat må ikke tildele det samme nummer til en anden type udsivningskomponent eller luftkonditioneringsanlæg.
4. Ved anvendelse af stk. 3 udsteder den typegodkendende myndighed en EF-komponenttypegodkendelse i overensstemmelse med den model, som er angivet i del 2 til bilag I.
Artikel 5
EF-komponenttypegodkendelsesmærke
Alle udsivningskomponenter eller luftkonditioneringsanlæg, der er i overensstemmelse med en type, hvortil der er udstedt EF-komponenttypegodkendelse efter denne forordning, forsynes med et EF-komponenttypegodkendelsesmærke, jf. del 3 i bilag I.
Artikel 6
Administrative bestemmelser for EF-typegodkendelse af et køretøj med hensyn til emissioner fra dets luftkonditioneringsanlæg
1. Fabrikanten eller dennes repræsentant skal til den typegodkendende myndighed indsende ansøgningen om EF-typegodkendelse af en køretøjstype med hensyn til emissioner fra dets luftkonditioneringsanlæg.
Ansøgningen udformes i overensstemmelse med den model af oplysningsskemaet, som er angivet i del 4 i bilag I.
2. Fabrikanten eller dennes repræsentant skal sammen med ansøgningen indsende et worst case-eksemplar af den komplette køretøjstype, som skal godkendes, hvis der er tale om prøvning af et helt køretøj, eller, hvis der er tale om komponentprøvning, typegodkendelsesattester for de relevante udsivningskomponenter eller for luftkonditioneringsanlægget.
3. Hvis de relevante krav er opfyldt, udstedes EF-typegodkendelse og et godkendelsesnummer i overensstemmelse med nummereringssystemet i bilag VII til direktiv 70/156/EØF.
En medlemsstat må ikke tildele samme nummer til en anden køretøjstype.
4. Ved anvendelse af stk. 3 udsteder den typegodkendende myndighed en EF-typegodkendelsesattest i overensstemmelse med den model, som er angivet i del 5 i bilag I.
Artikel 7
Harmoniseret udsivningsdetektionsmåling
Den harmoniserede udsivningsdetektionsmåling til undersøgelse af, hvorvidt de maksimalt tilladte udsivningsgrænser, som er beskrevet i artikel 5, stk. 2 og 3, i direktiv 2006/40/EF, er blevet overskredet, er fastsat i bilag II til denne forordning.
Artikel 8
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den finder anvendelse fra den 5. januar 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. juni 2007.

Labels: 7
8
20